Waqt li l-liġi dwar il-finanzjament tal-partiti tinsab fl-istadju tat-tieni qari fil-Parlament, ħargu diverġenzi bejn iż-żewġ partiti l-kbar dwar jekk il-partiti għandhomx ikollhom finanzjament mill-istat f’din il-liġi. Il-Partit Nazzjonalista fi stqarrija qal li wasal iż-żmien li bħal fil-bqija tal-pajjiżi Ewropej, jidħol element ta’ finanzjament mill-istat li jkun trasparenti, u regolat u li jkun jgħodd għall-partiti politiċi kollha fuq kriterji maqbula. Il-Viċi Kap Nazzjonalista Beppe Fenech Adami f’ittra lil Ministru Owen Bonnici u li ppublika lill-mezzi tax-xandir, ippropona li qabel tgħaddi l-liġi tal-finanzjament tal-partiti jinħatar working group bejn il-gvern u l-oppożizzjoni biex fi żmien xahar jippreżenta rapport lill-Parlament bi proposti għall-finanzjament mill-istat tal-partiti politiċi. Il-Ministru Bonnici fi stqarrija b’risposta qal li l-gvern ma jemminx li issa huwa l-waqt li jibda jiġi diskuss il-finanzjament lill-partiti mit-taxxi tal-poplu. Żied jgħid li l-gvern jemmen li l-partiti għandhom jagħtu xhieda tal-impenn tagħhom favur tmexxija trasparenti billi jimxu mal-liġi li ġiet preżentata fil-parlament. Il-Ministru Bonnici qal din il-liġi ma tistax tistenna aktar u trid tgħaddi mill-Parlament qabel is-sajf fl-interess tar-reputazzjoni ta’ pajjiżna minħabba li Malta tinsab taħt il-lenti tal-Kunsill tal-Ewropa għaliex m’għandiex din il-liġi. Ara wkoll: http://www.tvm.com.mt/news/il-pn-jipproponi-li-jiddahhal-element-ta-finanzjament-lill-partiti-mill-istat/